Монгол Улсын Их Хурлын 2008 оны намрын ээлжит чуулганы Нийгмийн бодлого, боловсрол, соёл, шинжлэх ухааны байнгын хорооны  1 дүгээр сарын 16-ны өдөр /Лхагва гараг/-ийн хуралдаан 10 цаг 35 минутад Төрийн ордны \"В\" танхимд эхлэв.

Байнгын хорооны дарга, УИХ-ын гишүүн Т.Ганди ирц, хэлэлцэх асуудлыг танилцуулж хуралдааныг даргалав.

Нийгмийн бодлого, боловсрол, соёл, шинжлэх ухааны  байнгын хорооны хуралдаанд ирвэл зохих 17 гишүүнээс 9 гишүүн ирж, 52.9  хувийн ирцтэй байв.

Чөлөөтэй: Ч.Авдай, Ц.Баярсайхан, Р.Нямсүрэн, С.Оюун, Я.Санжмятав

Өвчтэй: Л.Одончимэд

Тасалсан: Б.Батбаатар, К.Саираан.

Нэг. Нөхөн олговрын доод хэмжээг шинэчлэн тогтоох тухай УИХ-ын тогтоолын төсөл /хэлэлцэх эсэх/

Хэлэлцэж буй асуудалтай холбогдуулан Нийгмийн хамгаалал, хөдөлмөрийн сайд Д.Дэмбэрэл, дэд сайд С.Чинзориг, мэргэжилтэн Х.Мөнхзул, УИХ-ын Тамгын газрын зөвлөх Д.Наранцэцэг, Нийгмийн бодлого, боловсрол, соёл, шинжлэх ухааны байнгын хорооны референт С.Цолмон, Д.Лхагвабаяр нарын бүрэлдэхүүнтэй ажлын хэсэг байлцав.

Тогтоолын төслийг хэлэлцэх эсэхтэй холбогдуулан УИХ-ын гишүүн Ц.Сүхбаатарын асуусан асуултад Нийгмийн хамгаалал, хөдөлмөрийн сайд Д.Дэмбэрэл, ажлын хэсгээс Х.Мөнхзул нар хариулж, тайлбар хийв.

**Т.Ганди:** Нөхөн олговрын доод хэмжээг шинэчлэн тогтоох тухай УИХ-ын тогтоолын төслийг хэлэлцэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн             9

Татгалзсан               0

Бүгд                            9

Гишүүдийн олонхийн саналаар дэмжигдлээ.

УИХ-ын гишүүн Ц.Сүхбаатар санал хэлэв.

Байнгын хорооны санал, дүгнэлтийг УИХ-ын гишүүн Т.Ганди УИХ-ын чуулганы нэгдсэн хуралдаанд танилцуулахаар тогтов.

Уг асуудлыг 10 цаг 45 минутад хэлэлцэж дуусав.

Хоёр. Нийгмийн халамжийн нөхцөлт мөнгөн тэтгэмжийн хэмжээг өөрчлөн тогтоох тухай УИХ-ын тогтоолын төсөл /хэлэлцэх эсэх/

Хэлэлцэж буй асуудалтай холбогдуулан Нийгмийн хамгаалал, хөдөлмөрийн сайд Д.Дэмбэрэл, дэд сайд С.Чинзориг, газрын орлогч дарга Ш.Отгонхундага, мэргэжилтэн Б.Батсүх, УИХ-ын Тамгын газрын зөвлөх Н.Тунгалаг, Х.Мөнхзэсэм, Нийгмийн бодлого, боловсрол, соёл, шинжлэх ухааны байнгын хорооны референт С.Цолмон, Д.Лхагвабаяр нарын бүрэлдэхүүнтэй ажлын хэсэг байлцав.

Хуулийн төслийн хэлэлцэх эсэх асуудалтай холбогдуулан УИХ-ын гишүүн С.Ламбаа, Ц.Сүхбаатар нарын асуусан асуултад Нийгмийн хамгаалал, хөдөлмөрийн сайд Д.Дэмбэрэл, ажлын хэсгээс С.Чинзориг нар хариулж тайлбар хийв.

**Т.Ганди:** Нийгмийн халамжийн нөхцөлт мөнгөн тэтгэмжийн хэмжээг өөрчлөн тогтоох тухай УИХ-ын тогтоолын төслийг хэлэлцэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн             9

Татгалзсан               0

Бүгд                            9

Гишүүдийн олонхийн саналаар дэмжигдлээ.

Уг асуудлыг 11.00 цагт хэлэлцэж дуусав.

Гурав. Соёлын тухай хуульд нэмэлт, өөрчлөлт оруулах тухай хуулийн төсөл /анхны хэлэлцүүлэг/

Хэлэлцэж буй асуудалтай холбогдуулан Нийгмийн хамгаалал, хөдөлмөрийн сайд Д.Дэмбэрэл, дэд сайд С.Чинзориг, мэргэжилтэн Х.Мөнхзул, Боловсрол, соёл, шинжлэх ухааны сайд Н.Болормаа, УИХ-ын Тамгын газрын зөвлөх О.Баяраа, Нийгмийн бодлого, боловсрол, соёл, шинжлэх ухааны байнгын хорооны референт С.Цолмон, Д.Лхагвабаяр нарын бүрэлдэхүүнтэй ажлын хэсэг байлцав.

Хуулийн төслийн талаар УИХ-ын гишүүн А.Цанжид товч танилцуулга хийв.

Танилцуулгатай холбогдуулан УИХ-ын гишүүн С.Ламбаа, Б.Эрдэнэсүрэн нарын асуусан асуултад Байнгын хорооны дарга Т.Ганди, УИХ-ын гишүүн А.Цанжид  нар хариулж, тайлбар хийв.

Боловсрол, соёл, шинжлэх ухааны сайд Н.Болормаа санал хэлэв.

Байнгын хорооны дарга Т.Ганди яамдаас  санал авч, тооцоо хийж оруулж ирэхийг ажлын хэсэгт үүрэг болгож дээрх асуудлыг хэлэлцэхийг түр хойшлуулав.

Хуралдаан 11 цаг 30 минутад өндөрлөв.

**Тэмдэглэлтэй танилцсан:**

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ БАЙНГЫН

              ХОРООНЫ ДАРГА                                                                       Т.ГАНДИ

**Тэмдэглэл хөтөлсөн:**

            ХУРАЛДААНЫ НАРИЙН

                 БИЧГИЙН ДАРГА                                                                                 В.ОЮУН

**МОНГОЛ УЛСЫН ИХ ХУРЛЫН 2008 ОНЫ НАМРЫН ЭЭЛЖИТ**
**ЧУУЛГАНЫ             НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ**

**УХААНЫ БАЙНГЫН ХОРООНЫ 1  ДҮГЭЭР САРЫН 16-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Т.Ганди:** Нийгмийн хамгаалал, боловсрол, соёл, шинжлэх ухааны байнгын хорооны 2008 оны 1 дүгээр сарын 16-ны өдрийн хуралдааныг эхлэхэд бэлэн боллоо.

Өнөөдрийн хуралдаанаар Нөхөн олговрын доод хэмжээг шинэчлэн тогтоох тухай УИХ-ын тогтоолын төсөл хэлэлцэх, эсэх

Нийгмийн халамжийн нөхцөлт мөнгөн тэтгэмжийн хэмжээг өөрчлөн тогтоох тухай УИХ-ын тогтоолын төсөл хэлэлцэх эсэх,

Соёлын хуульд нэмэлт өөрчлөлт оруулах тухай хуулийн төсөл анхны хэлэлцүүлгийг хийе.

Ирцийн байдлыг танилцуулъя. Ганди байна, Авдай гуай гадаадад байна, Бат-Эрдэнэ гишүүн ирсэн байна. Батбаатар гишүүн алга байна, Баярсайхан орон нутагт ажиллаж байгаа, Гансүх ирсэн, Ганхуяг ирсэн, Дондог ирсэн, Ламбаа ирсэн, Нямсүрэн гишүүн хуралтай, Оюун гишүүн Засгийн газрын хуралтай, гадаадад Санжмятав гишүүн, Саираан гишүүн орж ирээгүй байгаа юм байна, Сүхбаатар гишүүн ирсэн, Одончимэд гишүүн өвчтэй, Цанжид ирсэн, Эрдэнэсүрэн ирсэн байгаа юм байна.

Эхний асуудал. Соёлын хуулийн нэмэлт өөрчлөлтөө эхлэе.

Сайдаад яасан бэ, Төрийн нарийн бичгийн дарга яасан бэ дууд, Болормаа сайдыг дууд, байхгүй бол дэд сайд гэж хүн байгаа биз дээ.

Дараагийн асуудал байна уу. Хөдөлмөр, нийгмийн хамгааллын яамныхан байна уу, сайд нар нь байна уу. Дууд дууд, дуудахгүй бол хойшлуулаад л явуулна. Сайдгүй хэлэлцэхгүй шүү. Асуудлыг чинь хойшлууллаа гэж хэл. Соёлын хууль.

Болормаа руу утасд даа 9353. Асуудлыг чинь хойшлууллаа шүү гэж хэл. Мишигжав яасан юм бэ. Дэмбэрэл сайд байна уу, Чинзориг байна уу. Сайд нь байхгүй бол бүх асуудлыг хойшлуулаад гарлаа шүү.

Сайд байхгүй бол хэлэлцэхгүй шүү. За соёлынхон гарч бай.

Нэг. Нөхөн олговрын доод хэмжээг шинэчлэн тогтоох тухай УИХ-ын тогтоолын төсөл /хэлэлцэх эсэх/

Нөхөн олговрын доод хэмжээг шинэчлэн тогтоох тухай УИХ-ын тогтоолын төсөл хэлэлцэх эсэх асуудлаа шийдье. Чинзориг хаана байна  вэ, Чинзоригийг дуудаадах. Нийгмийн халамжийн нөхцөлт мөнгөн тэтгэмжийн хэмжээг өөрчлөн тогтоох тухай

Гишүүд энэ дотроос асуух зүйлүүд байна уу, байхгүй байна. Тэгвэл эхлээд процедурынхаа хувьд ингэе.

Нөхөн олговрын доод хэмжээг шинэчлэн тогтоох тухай УИХ-ын тогтоолын төслөөс асуух зүйл байна уу.

Нөхөн олговрын доод хэмжээг шинэчлэн тогтоох хэмжээгээ дахин тодруулах шаардлага бол байхгүй. Хэлэлцэх эсэхээ дэмжиж байгаа гишүүд гараа өргөчих. За бүгдээрээ.

Нэгдүгээр асуудал дэмжигдлээ.

Хууль санаачлагчийн төслийг уг нь танилцуулчихмаар юм байгаа юм.

Ц**.Сүхбаатар:**Ганди даргаа дандаа мэддэг хүн суучихсан учраас хэцүү байна шүү дээ Ламбаа гишүүн гээд бүгдийг нь мэднэ шүү дээ. Ямар хэмжээтэй байх вэ гэдгийг. Хамгийн гол нь сайд нар нь орж ирээд тэтгэвэр хоорондын харьцааг бид нар сонирхмоор байгаа. Нөхцөлт мөнгөн тэтгэмж, халамжийн тэтгэвэр, нөхөн олговрын тэтгэвэр, тэтгэврийн доод хэмжээ, хувь тэнцүүлсэн тэтгэврийн доод хэмжээ гээд баахан юм л нэг нэг тоо ороод батлуулаад байдаг, хоорондын харьцаа нь хэд юм бэ, одоо тэтгэврийг дахиад нэмэх арга хэмжээ авна, ямар уялдаатай нэмэх юм бэ. Бага тэтгэврээс ямар хамааралтай юм бэ гээд харьцааг нь сонирхмоор байх юм. Хариуцсан яам байхгүй юм бол яах юм бэ энийг хэлэлцээд асуугаад хариулах ч хүн байхгүй юм байна шүү дээ.

**Т.Ганди:** Энэ төрийн нарийн бичгийн дарга гэдэг хүн байдаг биш дээ. Нийгмийн хамгаалал, хөдөлмөрийн яаманд бушуулаач дээ.

Ц**.Сүхбаатар:** Энэ нөхөн олговрын доод хэмжээг бүрэн тэтгэврийн доод хэмжээтэй адилхан болгож тогтоож байна гэж ойлгож болох уу, арай дээгүүр байна уу. Энийг би яагаад асуугаад байна вэ гэхээр яг үндсэндээ 20 жил ажиллаад нөгөө хүүхдээр гарчихсан хүмүүс байгаа шүү дээ. Олон жилийн нэмэгдэлгүй болчихлоо шүү дээ үндсэндээ л тэтгэврийн доод хэмжээгээр цаашдаа тэтгэвэр авч байгаа. Тэгээд тэр 50 нас руугаа шилжээд 36-гаас 50 руугаа шилжээд явж байгаа хүмүүс байгаа юм.

Энийг яг тэтгэврийн доод хэмжээтэй нийцүүлж нөхөн олговрыг нэмэх бодлого баримталж байна уу, яг хүрчихсэн байна уу гэсэн нэг ийм асуудал байгаа юм. Нөгөө талаар энэ 44000 хүн гэж яриад байгаа юм. Энэ хүмүүстэй холбоотой нэг гарч байгаа асуудал бол чуулганы үеэр ч яригдаад л байсан. 36 байна уу, 37 наснаасаа хойш энэ нөхөн олговорт орсноос хойш 50 нас хүрч тэтгэвэрт шилжих хүртэл хугацааны нийгмийн даатгалын шимтгэлийг төрөөс төлж, өөрөөр хэлбэл улсад ажилласнаар тооцогдож 20 жилээр орсон бол 30, 40 жилээр тооцогдож илүү жилийн 1.5 хувийн нэмэгдлийг тэтгэвэр дээр нь нэмж авах эрхийг нь үүсгэхээр хуульчилж тогтоож өгсөн юм. Тэгтэл энийг ерөөсөө Нийгмийн даатгалын ерөнхий газар анхаардаггүй, тооцож шимтгэлийг нь авдаггүй, тэр хүмүүсийг тэтгэврийг нь 50 нас хүрээд шилжиж байна гэж байна шүү дээ. Шилжихэд нь анх гучин хэдтэй тэтгэвэрт гарснаас хойшхи тэтгэвэр авсан жилүүдийг нэмж тэтгэвэр дээр нь нэмэгдэл тооцож өгдөггүйгээс энэ хүмүүс маш их гомдол гардаг.

Тэгэхээр энэ 44000 хүнтэй холбоотой хичнээн шимтгэл Нийгмийн даатгалын  санд төлөвлөгдөж, тооцогдож орсон бэ. Энэ хүмүүс өргөдлөө гаргавал тэр илүү ажилласан 30 хэдээс 50 нас хүртэлх хугацаандаа нөхөн олговор аваад ажилгүй байсан хугацааныхаа илүү жилийг авах бололцооны хөрөнгө Нийгмийн даатгалын санд төрөөс төлөгдсөн байна уу,  үгүй юү. Жил болгон нэг хэдэн тэрбум төгрөг төлөвлөгддөг гэж ярьдаг, тэр нь орсон уу, үгүй юү ийм асуудал байгаа юм.

Нөгөө талаар энэ нөхөн олговрын доод хэмжээг тэтгэврийн доод хэмжээтэй дүйцүүлж тогтоосонтой холбогдуулаад тэтгэврийг нэмэгдүүлэх арга хэмжээ 2008 он гараад авах уу, өөрөөр хэлбэл дахиж тэтгэврийн хэмжээг нэмэгдүүлэх арга хэмжээ авах уу, энэ дээр нэг юм яагаад байгаа шүү дээ. Нөхөн олговор авч байгаа хүмүүсийн тэтгэврийг дагалдаад 81 гэсэн юмуу ингээд хэмжээнд хүргээд 81000 болголоо. Тэгвэл хүнд, хортой, халуун газрын доорхи нөхцөлд ажилласан хүмүүс яг энэ нөхөн олговортоо ч байдаг юмуу тэр тэтгэвэр авч байгаа хүмүүстэйгээ адилхан хэмжээгээр 10 хувь, 20 хувиар нэмэгдэх хэмжээнд нэмэгдээд, өөрөөр хэлбэл хүнд, хортой, газрын дор ажиллаж байсан болзлоороо 5-10 хувиар илүү тэтгэвэр бусдаас авдаг нөхцөл журам нь мөрдөгдөхгүй олон жил боллоо гэсэн ийм гомдол тавиад үндсэн чиглэлийг хэлэлцэх үеэр тэр хортой, халуун, газрын дор ажиллаж байсан хүмүүсийн тэтгэврийг 5-10 хувиар илүү тогтоох, тэгэхдээ нийт батлагдсан хөрөнгөндөө багтаж шийдэгдэж болох юм гэсэн ойлголтоор явсан гэж үзэж байгаа. Энэ улсуудын, хүмүүсийн асуудлыг яаж шийдэх вэ.

Нөгөө талаар малчдын асуудал байгаа, малчдын тэтгэврийг илүү нэмье гэсэн. Тэгэхдээ тэр шийдэхэд хэцүү ч гэсэн хэдийгээр энэ дөнгөж 20 жил ажилласан олон хүүхэдтэй эрт гарсан залуучууд өнөөдөр 30, 40 жил ажилласан малчидтай адилхан доод хэмжээгээр тэтгэвэр авч байгаа гэсэн ийм шүүмжлэл байгаа. Энийг нөхөн олговрынхоо доод хэмжээтэй уялдуулж судалж үзэж байгаа юм байна уу гэсэн ийм асуулт байна.

**Д.Дэмбэрэл:** Маш их нарийн асуултууд тавигдаж байна. Нөхөн олговрын доод хэмжээг хөдөлмөрийн хөлсний доод хэмжээгээр тогтоож ирсэн. Хөдөлмөрийн хөлсний доод хэмжээ 67500 байх үед тэр түвшинд нь тогтоосон байсан, одоо хөдөлмөрийн хөлсний доод хэмжээ 81000-д хүрсэн байна, тийм учраас 81000-аар энэ нөхөн олговрын хэмжээг тогтоож байна. Энэ бол ингээд тогтоод ирчихсэн зарчим юм. Энүүгээрээ явъя гэсэн ийм бодолтой байгаа.

Хөдөлмөрийн хөлсний доод хэмжээгээр бодоод нийгмийн даатгалын шимтгэлийг эдгээр иргэд нийгмийн даатгал төлж ирсэн, мөн нэг зарчим ерөөсөө л доод хэмжээгээр нь тогтоогоод тэр авч байгаа хэмжээгээрээ нийгмийн даатгалын шимтгэлийг энэ иргэд төлж ирсэн байна. Энэнээс үндэслээд зарчмын хувьд бодоход мэдээж хэрэг нийгмийн даатгалын шимтгэлийг төлж явсан болохоор тэр төлсөн хугацаа нь тооцогдож байх тэр зарчмаараа цаашдаа хадгалагдаж, тэтгэвэрт гарах үедээ энэ тооцоондоо багтаж явах юм.

Нөхөн олговортой холбоогүй ч гэлээ гэсэн малчдын ялангуяа малчдын нийгмийн даатгалаас авч байгаа тэтгэврийн хэмжээ харьцангуй доогуур байна гэж үздэг. Энэ доогуур байхтай холбоотой асуудлын талаар бид УИХ-д бас бүрэн тэтгэврийн хэмжээг тогтоохын зэрэгцээгээр  хувь тэнцүүлсэн тэтгэврийн хэмжээг тогтоохдоо дээшээ огшоож өгсөн байгаа. Одоо хувь тэнцүүлсэн тэтгэврийн доод хэмжээ юутай тэнцэж байгаа вэ гэхээр бүрэн тэтгэврийн, хөдөлмөрийн хөлсний бишээ, 75 хувийн чинь 50 хувьтай нь тэнцэх тиймээ, хувь тэнцүүлсэн тэтгэвэр бол 50 хувьтай тэнцэх тиймээ.

**С.Чинзориг:**  Хөдөлмөрийн хөлсний доод хэмжээний 50 хувь.

**Д.Дэмбэрэл:** Тийм хөдөлмөрийн хөлсний доод хэмжээний 50 хувь гэдэг бол одоо 108000 төгрөгийн 50 хувь буюу 54000 төгрөгийн тэтгэврийг тэр хувь тэнцүүлсэн тэтгэвэр авч байгаа болохоор энэ бол 2 удаа өнөө жил нэмэгдсэн байгаа. Тийм учраас ер нь бага байна гэж хэлдэг, гэхдээ УИХ-ын баталж өгсөн төсөв, Засгийн газрын оруулсан энэ шийдлүүд хуучнаасаа арай нэмэгдэх байдлаар явж байгаа учраас. Хувь тэнцүүлсэн тэтгэвэр 40-өөд мянган хүн байгаа юм байна.

**Т.Ганди:** Ингэсэн шүү дээ сая Чинзориг хариулах юмуу. Мөнхзулаа чи хариулах уу.

Сая тэтгэврийн насанд хүртлээ олон хүүхэдтэй зэрэг эрт тэтгэврээ тогтоолгочихсон улсуудын хувьд ажилгүй байсан жилийн тодорхой хугацаа 1.5 хувь шимтгэлийг бодож өгч тэр тэтгэвэр тогтоолгох юун дээр гаргах ёстой төсөв тавигдсан байх ёстой. Тэрний юуг яагаад шийдээгүй юм бэ. Хууль гаргачихсан, тогтоол нь гарчихсан, төсөвт тодорхой мөнгө нь нийгмийн даатгалын татаасаар оччихсон байгаа тэр яаж зохицуулагдаж байгаа юм бэ гэж асуугаад байна шүү дээ. Тэрийг Мөнхзулаа хариул даа. Тэр ямар байдалтай явж байна вэ.

**Мөнхзул:** Сайд түрүүн жаахан андуураад хэлчих шиг боллоо. Нөхөн олговрын доод хэмжээ маань хөдөлмөрийн хөлстэй тэнцүү биш хөдөлмөрийн хөлсний 75 хувьтай буюу, бүрэн тэтгэврийн доод хэмжээтэй тэнцүү явж байгаа шүү. Ахиад дээрээс нь бүрэн тэтгэврийн хөдөлмөрийн хөлсний доод хэмжээний 75 хувь буюу бүрэн тэтгэврийн доод хэмжээ, нөхөн олговор хоёр маань тэнцүү явж байгаа. Хөдөлмөрийн хөлсний 75 хувиар, энэ нөхөн олговор авч байгаа улсуудын маань шимтгэлийг болохоор тэтгэвэрт гарах хугацааныхаа шимтгэлийг жил жилд нь улсын төсөвт суулгаж өгч байгаа. Суулгахдаа хөдөлмөрийн хөлсний доод хэмжээнээс  шимтгэлийг бодож суулгаж өгч явж байгаа. Тийм учраас хуулийнхаа дагуу шимтгэлээ төлчихсөн учраас ажилласан жилдээ орох ёстой, 1.5 хувиа авч байх ёстой.

**Т.Ганди:** Сүхбаатар тодруулъя. Тэгэхээр хэн ч гэдэг дарга юм бэ, Байнгын хорооны хурал дээр ирчихээд сайдыгаа шүүмжлээд сууж байдаг. Иймэрхүү л манай төрийн захиргааны албаныхан иймэрхүү пэдийсэн юмнууд байгаа шүү дээ тоо, үсгээ мэдэхгүй явж байж.

Тэр юу шүү дээ. Би ингэж асуугаад байгаа шүү дээ. Нэмэгдээгүй нөхцөл байдлууд байна гэж хэлээд байна шүү дээ. Энэ нөхөн олговрын асуудлыг шийдсэн хугацаагаа мэдэж байгаа шүү дээ. 44000 хүний тэтгэврийг хэзээ чөлөөлж гаргалаа. Тэрнээс хойш тэтгэвэрт гарсан авч байгаа бүх хугацаанд нь оногдох шимтгэлийг Нийгмийн даатгалын сан төлөх ёстой. Тэгээд тэр төлсөн хэмжээгээр нь даатгалын байгууллага тэтгэврийг нь нэмэхгүй байгаад байгаа байхгүй юү. Өөрөөр хэлбэл 36 настай тэтгэвэрт гаргаад 14 жил тэтгэвэр авлаа тиймээ. 14 жилийг 1.5-аар үржүүлээд тэтгэвэр дээр нь шууд нэмэгдэл болгож нэмж өгөх ёстой асуудлыг эхчүүд нэмэхгүй байна, мөнгө байхгүй гэсэн асуудал дүүргүүдэд тавигдаад байгаа учраас би асуугаад байна шүү дээ. Энийг өнөөдөр орчихсон гэж худлаа яриад байгаа байхгүй юү, өөрөө юмаа мэдэхгүй байж.

**Т.Ганди:** Ингэе. Нийгмийн даатгалын үндэсний зөвлөлийн дарга байсан Чинзоригоо. Хувь тэнцүүлсэн тэтгэврээс тэтгэвэрт гарсан, түүн дотроо олон хүүхэдтэй, 4 хүүхэдтэйгээс дээш хүүхдээ, хүүхдийнхээ тоогоор тэтгэвэрт гарсан улсуудын хувь хэмжээн дээр тэр ажилгүй байсан жилийнх нь тоогоор 1.5 хувьтай тэнцэх шимтгэл олгож байсан тэр жагсаалтыг авъя хууль батлагдахаас өмнө ойлгосон уу.

Төсөвт туссан, дотац өгөгдсөн тэр хуваарилалтыг одоо үлдэж байгаа улсуудад нь өгөх тэр 2008 оны төсвийн юун дээр Нийгмийн даатгалын үндэсний зөвлөл энэ асуудлыг сайн мэдэж байгаа шүү дээ тайланг нь.  Тэгээд тэрийг авъя. Тэгээд яг энэ бол тодорхой асуудал учраас маргааш бэлтгэж Байнгын хорооны гишүүдэд өгье. Бид нар хэлэлцэх асуудлаа аягүй бол 5 дахь өдөр гээд ороод явчихна шүү дээ. Ингээд бэлтгэж гишүүддээ танилцуулъя за юү.

Өөр асуух асуулт байна гишүүд ээ. За тэгвэл ингээд Нөхөн олговрын доод хэмжээг шинэчлэн тогтоох тухай УИХ-ын тогтоолын төсөл дээр танилцуулга хийгдлээ. Асуух асуултаа асууж дууслаа.

Хэлэлцэх эсэхийг дэмжиж байгаа гишүүд гараа өргөнө үү. Өнгөрсөн жилээс 20 хувиар дэмжиж байна. 81000 болж байна. Баярлалаа. Илтгэгч нь Ганди.

Хоёр. Нийгмийн халамжийн нөхцөлт мөнгөн тэтгэмжийн хэмжээг өөрчлөн тогтоох тухай УИХ-ын тогтоолын төсөл /хэлэлцэх эсэх/

Нийгмийн халамжийн нөхцөлт мөнгөн тэтгэмжийн хэмжээг өөрчлөн тогтоох тухай УИХ-ын тогтоолын төсөл хэлэлцэх эсэх асуудлыг шийдье. Сайд танилцуулъя товчхон.

Нөхцөлт мөнгөн тэтгэврийн хэмжээ.

Чинзоригоо танилцуулчих. Нийгмийн халамжийн нөхцөлт мөнгөн тэтгэмжийн хэмжээг танилцуулах тухай. Асуух юм байна уу, шууд асуучих Ламбаа. Танилцуулга хийгдлээ гэж тооцлоо.

**С.Ламбаа:** Би нэг л юм сүүлд хуульд нэмэлт, өөрчлөлт оруулахдаа ийм болсон юмуу үгүй юмуу би нэг л юм гайхаад байгаа юм. Нөхцөлт мөнгөн тэтгэмж чинь одоо ингэж нэмэх ёстой билүү. Яагаад вэ гэхээр энэ тайлбарыг нь уншихаар нөгөө хөгжлийн бэрхшээлтэй иргэнийг асарч байгаа гээд биччихсэн байх юм. Тэрийг чинь тогтмол 20000 гэж Ганди бид нарын баталсан хууль чинь тийм шүү дээ. Яагаад холилдоод байгаа юм бол гэж гайхаад байгаа юм.

**Т.Ганди:** Чинзориг.

**С.Чинзориг:** Нөгөө одоогийнх нь мөрдөж байгаа хуулиар бол халамжийн тэтгэвэр, нөхцөлт мөнгөн тэтгэмжийн хэмжээг Их Хурал тогтооно гэж хуулиндаа байгаа юм. Тэтгэвэр, нөхцөлт мөнгөн тэтгэмжийг хоёуланг нь Их Хурал тогтоохоор байгаа юм.

**С.Ламбаа:** Тэгсэн мөртлөө хөгжлийн бэрхшээлтэй иргэнийг асарч байгаа хүнд өгч байгаа 20000, нөгөө өндөр настай хүнийг асарч байгаа хүний 20000 энэ дотор яваад байх шиг байх юм.

**С.Чинзориг:** Тийм явж байгаа.

**С.Ламбаа:** Тэр чинь угаасаа тогтоолоор 20000 гэж.

**С.Чинзориг:** Үгүй.

**С.Ламбаа:** 20000 шүү дээ.

**С.Чинзориг:** Үгүй ээ ноднин тогтоосон нь 20000 байхгүй юү. Одоо бол нэмэгдүүлж 24000 болгоё л гэж байгаа шүү дээ.

**С.Ламбаа:** Одоо тэгвэл төрсөн эмэгтэйг бас 24000 болгох уу.

**С.Чинзориг:** Аан.

**С.Ламбаа:** Нөгөө жирэмсэн эхчүүдэд олгодог бас 24000 болох уу.

**С.Чинзориг:** Тийм. Одоогийн батлагдах гэж байгаа шинэ хуулиар бол Засгийн газар тогтоож байхаар өөрчлөлт ороод явж байгаа шүү дээ.

**С.Ламбаа:** Уг нь бид нар ингэсэн шүү дээ. Уг нь ярьж хийхдээ бол тэр 20000-ыг зүгээр эхчүүдэд, төрж байгаа эхчүүдэд нэг удаагийн сар бүр олгох 20000 төгрөг, нөгөө хөгжлийн бэрхшээлтэй иргэнийг асарч байгаа ахмад настныг асарч байгаа улсуудад 20000 төгрөг өгнө гэж баталсан санах юм. Тэгээд 20000 чинь өсдөг тогтолцоо нь нөгөө халамжийнхаа хууль руу, тэр юм чинь нөхцөлт мөнгөн тэтгэмж рүү орчихсон учраас нэмэгдэх болоод байнаа даа.

**С.Чинзориг:**Тогтоолоор нөгөө 20000-ыг чинь баталчихсан, тогтоочихсон байхгүй юү. Тэгээд хуулиндаа болохоор халамжийн тэтгэвэр, нөхцөлт мөнгөн тэтгэмжийн хэмжээг Их Хурал тогтооно гээд.

**С.Ламбаа:** Тэгээд юутай харьцуулсан юм бэ.

**С.Чинзориг:** Амьжиргааны түвшинтэй уялдуулаад.

**С.Ламбаа:** Амьжиргааны баталгаажих доод түвшингийн хэдэн хувиар гэсэн юм бэ.

**С.Чинзориг:** Тийм юм бол байхгүй.

**С.Ламбаа:** Тэгэхээр 4000 төгрөгийг юу гэж.

**С.Чинзориг:** Тэгээд яах вэ энэ жил 2008 ондоо нөгөө цалин, тэтгэврүүдийг 20 хувиар нэмж байгаа учраас бас нөхцөлт мөнгөн тэтгэмжийг 20 хувиар адилхан нэмэгдүүлээд явъя гээд төсөвтөө энэ юуг нь оруулчихсан юм. Тэгээд тэрнийхээ дагуу 20 хувь нэмэгдүүлье гэж байгаа юм.

**С.Ламбаа:** 20 хувиараа л нэмж байгаа юү.

**С.Чинзориг:** 20 хувиараа л нэмж байгаа. Цалин, тэтгэвэртэйгээ холбогдуулаад 20 хувиар л нэмээд явж байгаа юм.

**С.Ламбаа:** Уг нь хууль, гарсан тогтоол хоёрын ярьж байсан юм нь зөрчилдөөд байна л даа. Уг нь хөөрхий минь гэрт нь хөгжлийн бэрхшээлтэй иргэн байвал тэр өрхийн нэг гишүүнд нь 20000 төгрөг өгдөг болъё. Нэг ахмад настан хэвтрийн байж байдаг бол тэр асарч байгаа хүнд нь 20000 төгрөг өгдөг болъё гэж энийг баталсан юм. Гэтэл энэ золиг чинь Халамжийнхаа хуулиар нөхцөлт мөнгөн тэтгэмж рүүгээ орчихсон учраас ингэж нэмэгдэх гээд байгаа юм байна л даа 20 хувь. Энэ бас л нэг тэтгэвэр болох нь л дээ явж явж. Уг нь тэтгэмж юм байгаа юм.

**С.Чинзориг:** Тэтгэмж, тэтгэмж.

**С.Ламбаа:** Тэтгэмжээ бол уг нь юмтай харьцуулж нэмдэггүй л байх ёстой юм байхгүй юү. Энэ чинь зүгээр төрөөс тэр улсуудад өгч байх л мөнгө шүү дээ.

**Т.Ганди:** Нэг удаагийн буцалтгүй.

**С.Ламбаа:** Тийм.

**Т.Ганди:** Ламбаа гишүүнээ бид нар ингэсэн шүү дээ. Хөдөлмөр, нийгэм хамгааллын яаманд та нар санаж байна уу, үгүй юү Их Хурлын даргын захирамжаар Нямдорж даргын захирамж гараад ер нь бол нийгмийн халамжид хамрагдаж байгаа бүх хүний хувьд нийгмийн баялгаас хуваарилагдаж байгаа мөнгөний давхцлын асуудал, хамрагдаж байгаа хүрээний асуудал, нэг өрхөд байгаа халамжид хамрагдаж байгаа хүмүүсийн тоо гээд тэгээд энэ халамжийнхаа хуулийн хүрээнд байж байгаа бүх зүйлийг нэгтгэж нэг яръя гэж Чинзоригоо санаж байна уу, хийгдээд Баярсайхан гишүүн ахлагчаар нь ажиллаад энэ асуудал дүгнэгдэхгүй яваад байгаа байхгүй юү.

Хэрвээ энэ асуудлыг одоо Чуулган завсарлахаас өмнө нэг удаа сонсоод авчих юм бол дараа дараагийн парламентын түвшинд, намуудын мөрийн хөтөлбөрийн түвшинд нэлээд том түүхий эд орж ирэх ёстой.

Яг энүүнтэй л адилхан байхгүй юү.Тогтмол тодорхой мөнгөн хэмжээ тогтоочихоод тэрийгээ жижиг хэмжээгээр 4000, 3000 өсгөх механик юундаа хөтлөгдөөд бид нар яваад байна шүү дээ. Тийм учраас Баярсайханы ажилласан ажлын хэсгийн дүгнэлтийг нэг сонсоод Нийгмийн хамгаалал, хөдөлмөрийн яам нэлээд олон тоо гаргаж өгсөн байх учиртай, дараагийнхаа юун дээр сонсъё хэдүүлээ. Тэгээд цаашдаа энэ халамжийн талаар бодлогын асуудлын хүрээнд дараагийн парламентад суурь болох зүйлийн хүрээнд Байнгын хороон дээрээ ярих ёстой гэж бодоод байгаа юм.

**С.Ламбаа:** Сүхээгийн хэлээд байгаа зөв л дөө Сүхбаатар гишүүний яриад байгаа. Одоо жишээлбэл бид нар батлахдаа төсөв батлахдаа тэтгэврийг төдөн хувиар нэмэгдүүлнэ гэж баталж байгаа билүү, зүгээр тэтгэмж гэж байгаа билүү.

**С.Чинзориг:** Одоогийн халамжийнхаа, одоогийн мөрдөгдөж байгаа хуулинд Ламбаа гишүүнээ.

**С.Ламбаа:** Төсвөө батлахдаа тэтгэвэр, тэтгэмжийг 2008 онд 20 хувиар нэмэгдүүлнэ гэж баталж байгаа билүү, Нийгмийн даатгалын сангаас болон халамжийн сангаас олгох тэтгэврийн хэмжээг 20 хувиар нэмэгдүүлнэ гэж байгаа билүү.

**С.Чинзориг:** Ер нь бол.

**С.Ламбаа:**  Би тэтгэврийг нэмэгдүүлнэ гэж төсвөөр батлагдсан бол тэтгэмж гэдэг нь угаасаа хамаарахгүй гэж ойлгох гээд яриад байна. Ингээд холилдоод байна л даа.

**Т.Ганди:** Тэтгэвэр, тэтгэмж гэдэг логикоороо яг баталсан юм.  Тийм учраас тогтоолынхоо юугаар нэмэхгүй бол.

**С.Чинзориг:**  Нөгөө 5 тэрбум дутаад байгаа, нийт тооцсон 20 тэрбум бий шүү дээ. Тэрэн дотроо багтаад явж байгаа асуудал шүү дээ энэ чинь. Одоогийн мөрдөж байгаа Халамжийнхаа хуулиндаа 24 дүгээр зүйлд нь болохоор нөхцөлт мөнгөн тэтгэмжийг Их Хурал тогтооно гээд, 34 дүгээр зүйлд нь болохоор Халамжийн тэтгэврийн хэмжээг мөн амьжиргааны түвшний доод хэмжээтэй уялдуулж Их Хурал тогтооно гээд хоёуланг нь Их Хурал тогтоохоор одоогийн хуулиндаа орчихсон юм.

**С.Ламбаа:** Тэтгэвэр, тэтгэмжийг гэж байна уу гэдгийг л гайхаад байгаа юм л даа.

**С.Чинзориг:** Төсөвт бол тэтгэврийнх 20 хувь, тэтгэмж ч 20 хувиар эх үүсвэр нь ороод явчих юм.

**С.Ламбаа:** Тэтгэмж бол зүгээр тогтоогоод л өгчихдөг мөнгө шүү дээ. Нөхцөлт мөнгөн тэтгэмжийг асарч байгаа хүнд төдийг өгнө гээд тогтоогоод өгчихдөг л мөнгө шүү дээ.

**Т.Ганди:**  Ламбаа санаж байна уу. Бид нарын төсөв батлах үед төсвийн задаргаан дотор чинь бүх доошоо жагсаагаад дээрээсээ жагсаасан шүү дээ Нийгмийн даатгалын сан, одоо энэ 6 сараас авч байгаа тэтгэврийн асуудал, тэгээд тэтгэмж юу гээд орчихсон байхгүй юү. Тэгээд нийтдээ энэ өсөлтийнхөө хүрээг 5 тэрбум төгрөг дотроо зохицуулна гээд яг ерөнхий заалтаараа орчихсон юм.

Ц**.Сүхбаатар:** Асуулт асуух гэсэн юм. Энэ яг хэрэг дээрээ хуулинд өөрчлөлт ...../ микрофон тасарсан/ гэж үзэж байгаа. Энэ бараг 50-иад мянган хүн болж байгаа. Би сая 42900. Энэний маань шалгуур үзүүлэлтүүд ер нь болж байна уу. Энэ чинь баахан асарч ханддаггүй, гэрээр нь дөнгөж үзэгдчихээд гал хөсийг нь түлж, хардаггүй. Тэгээд нөгөө 24000-ыг нь аваад явчихдаг. Нөгөө хүмүүс нь хэвтэртээ асруулсан ч юм байхгүй ийм нөхцөл байдал байна уу, үгүй юү. Энийг шалгаж хянасан юм байна уу, үгүй юү.

Энэ 20 хувийг нэмээд тэтгэврийн нөхцөлт мөнгөн тэтгэмжийн хэмжээг нэмж байна. Энэ яг хэрэг дээрээ тэр хүмүүсийн асаргаатай тохирсон, дүйцэхүйц мөнгө юмуу, ямар шалгуураар тогтоосон. 20000 гээд нэг хэсэг явлаа. 4000-ыг нэмээд явах нь. Энэ хэмжээ дамжаа нь ямар хэмжээнд байвал болохоор байгаа юм бэ. Үр дүнтэй байна уу, эсвэл зүгээр 12 тэрбум төгрөг хүний гар дээр цацаад тавиад өгч байна шүү дээ. Яг хүнээ асарч хандаж, үйлчилгээ үзүүлэх үйлчилгээ нь ямар байна вэ гэдэг дээр сэтгэл их зовж байна. Энэ дээр хариулах юм байна уу. Нөгөө талаар энэ одоогийн батлах гэж байгаа хуулин дотор УИХ нөхцөлт мөнгөн тэтгэмж, халамжийн тэтгэмжийн хэмжээг тогтооно гэсэн заалтуудыг УИХ тогтоож байсныг Засгийн газар авч байгаа тиймээ. Тэрүүгээр хураагдаж байгаа биз дээ.

Тэр нөхцөлд энэ хууль ингээд удахгүй батлагдаж ёсчлогдохоор мөрдөгдөж явна. Тэр нөхцөлд Засгийн газар тогтоох хэлбэрээрээ 24000-ыг тогтоогоод явж болохгүй юү. Тийм гарц байна уу.

Би яагаад энийг асуугаад байна вэ гэхээр ерөөсөө энэ хоёр, гурван мянган төгрөг нэмээд Их Хурал тогтоол гаргадаг, хүний гар дээр очсон юм байхгүй. Энийг чинь зэрэгцүүлээд ярих юм бол төрийн өндөр албан тушаалтны цалин гээд янз бүрийн яриад л баахан найм, есөн зуун мянга ч гэх шиг. Тэгээд нөгөө халамжийн хэвтэрт байгаа хүнийг асарч байгаа хүнд 20, 30 мянган төгрөгийг Их Хурал хэлэлцээд санал хураагаад яваад байдаг. Тэртэй тэргүй Засгийн газар нь эрхийг нь авч байгаа юм чинь энүүгээрээ шийдчих бололцоо бий юү, энэ хуулиараа ингээд явчихъя гэж байгаа юмуу гэсэн ийм юм бодогдоод байна.

**Т.Ганди:** Дэмбэрэл сайд.

**Д.Дэмбэрэл:** Тэр одоогийн гарч байгаа Нийгмийн халамжийн багц хуулийн дотор бол энийг ингээд УИХ-д оруулж ирээд тогтоогоод байх нь зохимж муутай юм гээд Засгийн газарт эрхийг нь өгч байгаа нь энэ. Тэгэхдээ энэ асуудлыг бид нар тэртэй тэргүй 20 хувиар нэмэгдүүлнэ гээд Улсын төсвийнхөө хуулинд мөнгийг нь суулгаад багтаагаад өгчихсөн байгаа учраас 20 хувиар л нэмэгдэнэ. Засгийн газар яах вэ тэр хуулиудаа гарахаар та нар батална энийгээ янзалж өгнө биз гэвэл яах вэ тэгж болох юм. Гэхдээ нэгэнт УИХ-д оруулж ирээд хэлэлцээд байнгын хороон дээр ороод ирчихсэн болохоор одоо сүүлчийнхээ тогтоолыг тэртэй тэргүй ёсчлоогүй хувилбар гэж байх биш. Энийгээ гаргаад өгчих нь бол зарчмын хувьд ач холбогдолтой юм гэж бодож байгаа юм.

Цааш цаашдаа бол дахиж орж ирэхгүй, Засгийн газар тэндээ баталж өгсөн төсвийн мөнгөний хэмжээ тогтоогоод явж байх юм.

**Т.Ганди:** Ингээд гишүүдээ асуултаа дуусгачихъя.

Нийгмийн халамжийн нөхцөлт мөнгөн тэтгэмжийн хэмжээг өөрчлөн тогтоох тухай УИХ-ын тогтоолын төслийн хэлэлцэх эсэхийг дэмжиж байгаа гишүүд гараа өргөнө үү. За баярлалаа дэмжигдлээ.

Баярлалаа Нийгмийн хамгаалал, хөдөлмөрийн яамны ажлын хэсгийнхэнд.

Гурав. Соёлын тухай хуульд нэмэлт, өөрчлөлт оруулах тухай хуулийн төсөл /анхны хэлэлцүүлэг/

Соёлын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг хийж эхлэе.

Боловсрол, соёл, шинжлэх ухааны сайд байж байна. Ажлын хэсгийг уриад оролцуулчих.

Цанжид гишүүнээ Соёлын тухай хуультай холбогдуулаад товчхон танилцуулга хийгээдэх үү.

Цанжид гишүүнийг микрофонд урьж байна. Танилцуулгаа хийчих.

А**.Цанжид:** Та бүхний өглөөний амгаланг айлтгая. Соёлын тухай хуульд нэмэлт өөрчлөлт оруулах тухай хуулийн төслийг хэлэлцэх эсэхийг УИХ-ын чуулганаар 6 дугаар сарын 21-ний өдрийн нэгдсэн хуралдаанаар хэлэлцэж хэлэлцэхээр шийдвэрлэж манай Байнгын хороонд шилжүүлсэн.

Хуулийн төслийг анхны хэлэлцүүлэгт бэлтгэх ажлын хэсгийг надаар ахлуулж байгуулсан. Энхтүвшин, Арвин, Нямсүрэн, Оюун гишүүн нар оролцсон юм. Манай ажлын хэсэг хуралдаж та бүхэнд зарчмын зөрүүтэй саналын төслийг оруулж байна.

Энэ зарчмын зөрүүтэй саналын төслийг бэлтгэхдээ бид дараахь зүйлийг баримталсан.

1. УИХ-ын чуулганы нэгдсэн хуралдаанаар хэлэлцэх эсэхийг хэлэлцэж байхад яам их олон дүрэм, журам гаргаж хүмүүсийн эрхийг хязгаарласан ийм үйл ажиллагаа явуулаад байна. Тийм учраас гаргах гэж байгаа дүрэм, журмын агуулга ямар байх ёстой юм бэ гэдгийг тодруулж хуулинд зааж өгсөн гэсэн ийм асуудал гарсан.

Энэний дагуу тухайн хуулийн төсөлд орж ирсэн гадаадын хүмүүсээр кино хийлгэх, мэргэжлийн зэрэг олгох гэсэн энэ хоёрын журмын агуулга нь ийм байна гэсэн тодруулгыг хийсэн.

Гуравдугаарт нь бүсийн соёлын байгууллагын тухай ийм заалт төсөлд орж ирсэн. Шүүмжлэл хүлээхдээ бүсийн соёлын байгууллага гэж одоогоор тийм байгууллага байхгүй байна. Тийм байгаа нөхцөлд энийг заавал тусгаад байх шаардлага байна уу, үгүй юү гэсэн ийм асуулт орж ирсэн. Өмнөх үйлчилж байгаа соёлын хуулинд, соёлын тухай хуулинд бүсийн соёлын байгууллага байна гэж заагаагүй. Бүсийн соёлын байгууллагыг байгуулж болно гэж заасан байгаа.

Энэнтэй холбогдуулаад бид нар ерөнхийдөө соёлын байгууллагын ангиллыг өмнөхөөр нь улсын чанартай соёлын байгууллага, орон нутгийн чанартай соёлын байгууллага гэсэн хоёр янз байхаар бодож төсөлд өөрчлөлт оруулсан ийм зарчмын зөрүүтэй саналын томъёоллыг та бүхэнд толилуулж байгаа юм.

Эдгээрийг хэлэлцэж шийдвэрлэнэ үү.

**Т.Ганди:** Цанжид гишүүнд баярлалаа.

Соёлын тухай хуулийн анхны хэлэлцүүлэгтэй холбогдуулаад асуух юм байхгүй юү. За Ламбаа гишүүн асуучих. Тэгээд дараа нь саналаа хураалгаад явъя, Бат-Эрдэнэ гишүүн.

**С.Ламбаа:** Би эхнээсээ л энийг жаахан дутуу орж ирсэн хууль гэж үзээд байгаа л даа. Тэгэхдээ яах вэ ажлын хэсгээс оруулж ирж байгаа саналын тухайд бол өмнө нь яг ярьж байсан асуудлуудыг цэгцлээд оруулаад ирсэн байгаа юм. Би зүгээр Байнгын хорооны даргаас асуух гээд байна л даа. Ажлын хэсгийнхэн бас хариулах байх.

Ер нь бол Бат-Эрдэнэ гишүүн бид хоёр энэ Соёлын тухай хуульд нэмэлт, өөрчлөлт оруулах тухай, Соёлын өвийг хамгаалах тухай хуульд нэмэлт, өөрчлөлт оруулах тухай, Газрын төлбөрийн тухай хуульд нэмэлт өөрчлөлт оруулах тухай, Нийгмийн даатгалын сангаас олгох тэтгэвэр, тэтгэмжийн тухай хуульд нэмэлт, өөрчлөлт оруулах тухай ийм хуулийн төслийг боловсруулсан юм.

Жижигхэн жижигхэн заалт. Би нэг зүйлийг л хэлээд байгаа шүү дээ. Энэ соёлын байгууллагын өөд нь татъя гэх юм бол соёлын санхүүжилтийн улсын төсвийн орлогын тодорхой хувийг зааж өгье. Тэгээд энэ дээр бид нар хоёр хувь гээд хийчихсэн л дээ.

Энэ соёлын байгууллагууд чинь газар эзэмшилтэй байх ёстой. Дараа нь мэргэжлийн соёлын ажилтнууд бол энэ хөнгөлөлттэй нөхцлөөр тэтгэвэр тогтоолгох эрхтэй болгож өгье, мөн энэ Тэтгэвэр тогтоолгосон соёлын ажилтанд бол 18 сарынх нь үндсэн цалинтай тэмцэх хэмжээний тэтгэмжийг нэг удаа олгоё. Тухайн нутаг дэвсгэрийн онцлог, төвөөс алслагдсан байдлыг харгалзаад соёлын ажилтанд нэмэгдэл цалин, урамшуулал, бусад дэмжлэг үзүүлэх журмыг Засгийн газар журамлая гэсэн ийм зүйлүүдийг нэмэх нь зүйтэй юм. Тэгж байж энэ соёлын хууль уг нь өв тэгш болох гээд байгаа юм.

Одоо сүүлийн үед яриад байхад би бодож байгаа юм. Энэ яамныхны яриад байгаа, хэвлэл, мэдээллийн хэрэгслээр гараад байгаа юмыг зөв болов уу гэж бодоод байгаа юм л даа. Ер нь бол бид соёлын сан гэсэн нэг л юм байхаас биш ерөөсөө манай Боловсрол, соёл, шинжлэх ухааны яаманд чинь өөрийн мэдлийн агентлаг алга байна шүү дээ. Уг нь бие даасан соёлын агентлагийг нь байгуулаад өгчих юм бол мэргэжлийн өндөр түвшингийн соёлын энэ улсууд төвлөрч ажиллаад бодлогоо баривал, тэгээд асуудлаа яаманд сайдын зөвлөлдөө оруулаад шийддэг тогтолцоотой байх юм бол тэгэх ашигтай шүү дээ.

Одоо төрийн сангийн сургалтын, Төрийн сургалтын сан чинь ямар эдний агентлаг биш шүү дээ. Цаана нь байж байгаа юу байдаг юм бэ, эднийд харьяалалд нь агентлаг байдаг юмуу. Тэр нь яг өөрийн үндсэн агентлаг, мэргэжлийн агентлаг гэж ерөөсөө байхгүй шүү дээ.

Тийм учраас энэ Соёлын тухай хуулин дээр нь ерөөсөө шууд Засгийн газрын хуулинд нь нэмэлт өөрчлөлт оруулахаар саяын дагаж орж ирж байгаа шиг юмнуудыг оруулаад ингээд иж бүрэн болговол яасан юм бэ. Бид яах вэ Бат-Эрдэнэ гишүүн бид хоёр би одоо С.Батболдод гээд яг бичээд албан бичгээ явуулах гэж байсан чинь Засгийн газар огцорчихсон. Тэгээд сайд нь өөрчлөгдсөн байхгүй юү.

Тэгэхээр одоо  Энхболдод гэж бичиг явуулаад энийг 7, 8 хоногийн дотор санал аваад Болормаа сайд Засгийн газраа саяын Мянганы хөгжлийн зорилтыг оруулаад ирнэ гэх юм бол нэг долоо хоногийн хугацаанд хойшлуулаад өнөөдөр энэ дээр Цанжид гишүүн бас нэг юм нэмчихье гэж байна. Тэрийг нь нэмээд өнөөдөр Засгийн газарт явуулчихвал энийг маш хурдан хугацааны дотор саналаа ирүүл гээд. Тэгэхгүй бол төсвийн хоёр хувийг гэдэг чинь Засгийн газраас санал авахгүй бол явахгүй шүү дээ.

Энэ саналуудыг бичээд санал хураалгачихъя гэхээр болохгүй болчихоод байгаа байхгүй юү.

**Т.Ганди:** Тиймээ тийм.

**С.Ламбаа:** Энүүнгүй болохоор жаахан тийм тахир дутуу нэмэлт, өөрчлөлт л дөө. Би зүгээр асууж байгаа юм. Эсвэл энэ хуулиа энэ чигээр нь явуулчихаад араас нь дахиад би өргөн бариадахвал загнаад унадаг юм болов уу энэ                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                         гишүүд.

**Т.Ганди:** Ламбаа гишүүнээ ингэсэн шүү дээ. Түрүүчийн энэ хууль өргөн баригдсан үед Энхтүвшин сайдад бид нар анхааруулж байсан тиймээ. Яагаад вэ гэхээр энэ жаахан москировдох маягийн жижигхэн хууль байна. Тийм учраас буцааж аваад эргүүлээд энэ бүтэц, тогтолцооны хувьд, дээрээс нь санхүүжилтийн хувьд нэлээд олон хуулиудыг зангидсан ийм хууль оруулаад ирээчээ гээд. Тэгээд энэ хууль болж байгаа юм, бүтэж байгаа юм гээд оруулаад ирсэн. Яг Ламбаа гишүүнтэй энэ хэлэлцэх эсэх асуудлын хүрээнд ярилцаж байсан зүйлүүд маань Ламбаа, Гансүхээ Соёлын мастер төлөвлөгөө боловсруулах явцдаа энэ дунд хугацаанд 2015 он хүртэл мастер төлөвлөгөө боловсруулна гэж байгаад бид яриа биз дээ. Тэгэхээр энэ хүрээндээ тогтолцоо чинь ямар  байх юм бэ, соёлын бодлого чинь ямар байх юм бэ, бусад хуулиудтай яаж авцалдах юм бэ, хөгжлийнх нь төлөвийг яаж дэс дараатай шийдэх юм бэ гэдэг энэ бодлогынхоо хүрээндээ хийсэн зүйлээ энэ Соёлын тухай хуульд нэмэлт, өөрчлөлтөөрөө оруулж ирье гэдэг зүйл дээр уул нь нэлээд яригдсан. Одоо яах вэ тэр үед, тухайн үед Засгийн газрын гишүүн энэ хуулийг оруулж ирж байхдаа эхний удаа энэ асуудлаа шийдчих юм бол үндсэн тулгамдаад байгаа асуудлуудаа шийдчихгээд байгаа юм гэдэг асуудлаар нэлээд түлхүү ярьж байгаад энийг ярьсан шүү дээ.

Миний бодлоор бол би тэр үед цөөнх болж байсан хүний хувьд яг одоо энэ бүтцийн хувьд, санхүүжилтийн тодорхой хувийн хувьд дэмжлэг, Соёлын өвийн тухай хууль, дээрээс нь соёлын  бүтээлүүдийг зэрэглэх, үнэлэх үнэлэмжийн тухай асуудал гэхчилэн энэ зүйлүүдийг нэлээд жаахан чамбай оруулаад ирэх юм бол соёлын бодлого нэлээд цэгцрэх хандлагатай болох юм. Тэгээд одоо яах вэ гишүүд сайн яриад хэрвээ үнэхээрийн ингэж нэгэнтээ өөрчлөлт оруулж байгаа юм чинь 10-аад хоног хүлээе гэх юм бол бид нар хойшлуулж байгаад л хэлэлцэх асуудал нь нээгдчихсэн юм чинь дараа нь консенсуст хүрчихнэ шүү дээ. Нэлээд олон гишүүдийн саналуудыг аваад нэлээд комплексны юм болгоод оруулж ирж болох л юм.

Цанжид гишүүн юм ярих уу. Яг энэ асуудал дээр ажлын хэсгийн ахлагчийг бас сонсоодохъё. Дараа нь Бат-Эрдэнэ гишүүн.

А**.Цанжид:** Ер нь ажлын хэсэг орж ирсэн төслийн хүрээнд л ажилласан л даа. Зүгээр ер нь цаана нь тусгачихаар юм байна гэж ойлгогдож байгаа нэгдүгээрт. Ламбаа гишүүн, энэ хоёр гишүүний гаргасан санал байна. Нөгөө талаар Соёлын өвийн хуулинд зарим юмыг нэммээр юмуу гэж санагдаад байгаа юм. Нэгдүгээрт нь энэ археологийн малтлага хийх журмыг үндсэндээ хуулинд тусгаж өгмөөр байгаа юм. Тэгэхгүй бол энэ малтлага хийх асуудал нэлээд замбараагүй явагддаг. Орон нутгийнхан болон малтлага хийж байгаа улсууд хоёрын хооронд их маргаан гардаг. Сүүлдээ ийм ч юм гарсан, тийм ч юм гарсан. Тэгээд аваад явчихлаа, ингээд алга болчихлоо гэдэг ийм асуудал гардаг.

Тийм учраас энэ асуудлыг журмаар зохицуулах биш ер нь хуулиар нь шууд зохицуулмаар юм шиг санагдаж байгаа юм.

Хоёрдугаар нэг зөрчилтэй юм юу гараад байна вэ гэхээр малтлага хийсэн улсууд олдвороо шууд өөрсдөө аваад юмуу өөрийнхөө байгууллагад  аваад дараад байгаад байдаг. Тэр нь олон жилээр музейд шилждэггүй ийм асуудал байгаа юм.

Тийм учраас хуулинд шууд малтлага хийгээд юм олохдоо орон нутгийн оролцоотой, протоколтой, гарсан зүйлийг нь протоколдож жагсааж гаргаж авдаг, олсон зүйлээ тодорхой хугацааны дараагаар анхан шатны судалгаа хийгээд музейд шилжүүлдэг, тэрнээс хойш судлах, шинжлэх эрх нь нээлттэй байдаг. Археологийн үнэт олдвор олсон эрдэмтэд, хайгуулчдад тодорхой хэмжээний мөнгөн урамшуулал олгодог байдлаар ингэж хуульчилбал зүгээр юм шиг санагдаад байгаа юм.

Тэгэхдээ энийг сайн ярилцах ёстой байх гэж бодогдож байгаа юм. Өөр нэг тэр хоёр хувьтай холбоотой юм байна л даа. Тэрнээс гадна гадаадын орнуудад байдаг гээд байгаа юм. Ер нь улс оронд худалдагдаж байгаа шил архи болгоны үнэ дээр 50 төгрөг нэмж зардаг. Тэгээд тэрийгээ соёлын санд төвлөрүүлж соёл, урлагийг хөгжүүлэх арга хэмжээнд  зарцуулдаг ийм зүйл байгаа юм. Энийг соёлын тухай хуулинд нэмээд оруулчихмаар санагдаад байгаа юм.

**Т.Ганди:** Баярлалаа. Цанжид гишүүнээ одоо хэдүүлээ ийм асуудал дээр тохиролцоод авъя анхны хэлэлцүүлэг.

Анхны хэлэлцүүлгийн түвшинд буцааж болно бас. Буцааж болно шүү дээ. Зүгээр миний бодлоор бол энэ хууль нэлээд соёлын бодлого, эрхзүйн боловсруулалтынхаа түвшинд нэлээд хоцрогдоод байгаа шүү дээ ний нуугүй хэлэхэд бид нар мэдэж байгаа. Яг энэ мэргэжлийн байнгын хорооны түвшинд хараад байхад.

Хамгийн гол нь яам их удаан, бас энэ соёлын асуудлуудаараа эрхзүйн бодлогын хүрээнд нэг их тийм эрчимтэй ажиллаж чадаагүй. Тийм учраас энэ дээр нэлээд их анхаарал тавьж ач холбогдол өгч Засгийн газарт энэ гишүүдийн өргөн барьсан төслийн хүрээнд эргэж нухацтай яаралтай санал өгөх асуудлыг шийдвэрлэж өгөөчээ гэж Байнгын хорооноос ерөнхий санкци өгөөд ингэх юм бол 10 хоног л доо. Наана нь анхныхаа хэлэлцүүлгээс хэлэлцэх эсэх асуудлаа шийдчихсэн юм чинь анхныхаа хэлэлцүүлгийг давхар хийчихэж болно. Тэгэхээр энэ дээр би ингэж бодож байгаа юм. Системтэй хоёр, гуравхан томхон өөрчлөлтүүд байна.

Нэгдүгээрт нь төсвийн баталгаатай санхүүжилтийн эх үүсвэр, хоёрдугаарт нь газар, байгаль, бусад ашигт малтмалтай зэрэгцсэн эд бүлгийн зүйлийг олборлох, ашиглах, нээх энэ явцад эрх үүргийн асуудал, төрийн эрх үүрэг нь ямар байх юм бэ, тухайн оролцогч субъектүүдийн эрх үүрэг нь ямар байх юм бэ. Эрдэм шинжилгээний байгууллагуудын эрх үүрэг ямар байх юм бэ гэдэг харилцаа зохицуулсан асуудлыг нэлээд яаралтай оруулж ирэхгүй бол бид нар нэлээн ярьж ярьж байгаад соёлын өвийн тухай хуулинд нөгөө археологийн юунд эрхийг нь өгчихсөн чинь хэдэн төгрөгөөр газраа ухуулаад л соёлынхоо өвийг туршилтаа хийх эрхтэй болчихоод бас ашиглах олох төдий тийм байгууллага болж хувирах тийм шинж бий болчихсон шүү дээ. Тэгэхээр энэ эд нарыг сайн харах хэрэгтэй юм шиг байна.

Нөгөө талаас хил, гаалиар гарч байгаа үзвэр, соёлын өвийн хадгалалт, хамгаалалт, худалдах, зарж борлуулах, хил гаалиар гаргах энэ зүйлийн юман дээр нэлээд хатуу заалтуудыг оруулж өгөх шаардлага байх шиг байгаа юм. Тэгэхээр Ламбаа гишүүн, Бат-Эрдэнэ гишүүн, Цанжид гишүүний нэмэлт, өөрчлөлт болгоё гэдэг асуудал дээр нь системтэй ийм тулгамдаж байгаа асуудлуудаа хэдүүлээ нэмж оруулаад Засгийн газарт хийвэл яасан юм бэ.

Бат-Эрдэнэ гишүүн, дараа нь Эрдэнэсүрэн гишүүн.

Б**. Эрдэнэсүрэн:** Тэгэхээр би ойлгохгүй байгаа юм. Энэ нэг жаахан нэмэлт, өөрчлөлт бүтэн хоёр жил яригдаж байна. Түрүүчийн Байнгын хорооны хурал дээр ярьж байхад би тодорхой хэлсэн. Би яамыг үнэндээ ойлгохгүй байгаа юм. Ингээд хэлээд л буцаагаад байдаг, хоёр буцлаа  одоо гуравдахиа буцах гэж байна шүү дээ. Эд нар асуудал байдаггүй юмуу гэж би ойлгоод байгаа юм л даа. Энэ соёлынхоо асуудлыг асуудал байхгүй учраас дахин оруулж ирээд байгаа юмуу. Эсвэл үнэхээр соёлын асуудал ингээд нэг дулимаг, дутуу анхаараад байгаа байхгүй юү.

Түрүүн Ламбаа гишүүний хэлдэг үнэн шүү дээ. Одоо Дэд бүтцийн яам гэж нэг яамыг гурав салгаж З сайдад яам өгөхийн тулд сулгаж хаячихаад хуучин агентлагуудыг нь яамнаас их хүнтэй төвүүд болгоод хаячихсан. Өнөөдөр ашигт малтмалын Хэрэг эрхлэх газар хоёр яамны хэмжээний орон тоотой. Гэтэл Монгол Улсын соёлын асуудал яам нь хүртэл хэлтэстээ хүн нэмдэггүй, шинжлэх ухааны энэ хэлтэс 5-хан хүнтэй. Энэ яагаад одоо Болормаа сайд энэ дээр онцгойлж анхаармаар байгаа юм үнэндээ гэхэд. Тэгэхдээ би ийм байр суурьтай байна. Одоо энийг энэ хэсэгт нь хэлэлцээд батлаад гаргачихъя. Ерөөсөө агентлагуудын асуудал Засгийн газарт орж ирэх байх гэж бодож байна. Одоо шинээр яам байгуулах ч юмуу энэ агентлагуудынхаа асуудлыг Засгийн газар оруулж ирэх ёстой шүү дээ. Үнэндээ шаардлагагүй төвүүд байгаа юм. Барилга, хот байгуулалтын яам гэж байгуулчихаад Барилга, нийтийн аж ахуй, үйлчилгээний төв гээд яамнаас том юм байж байгаа.

Тээвэр, зам, тээврийн яам гэж Дэд бүтцийн яам байхад нь агентлаг байсан юмыг одоо хэлбэрийг нь өөрчлөөд Тээвэр үйлчилгээний төв гээд бас Боловсролын яамнаас илүү орон тоотой. Ийм утгагүй юмыг өөрчлөх хэрэгтэй шүү дээ.

Би Засгийн газар энийг оруулж ирнэ гэж бодож байна. Энэ хүрээнд соёлын агентлагийг оруулаад тэр Ашигт малтмалын яамаа ч оруулаад ингэж оруулж ирэх асуудлыг зөвлөмж болгоод энийг баталж явъя, одоо хэд буцаах юм бэ энэ чинь.

**Т.Ганди:** Үгүй ээ Эрдэнэсүрэн гишүүнээ. Яг ний нуугүй хэлэхэд оруулж ирж байгаа төслийнх нь хүрээнд оруулахаар ичмээр юм болох гээд байгаа юм. Одоо та нар хар л даа. Энэ дээр яах вэ орж ирсэн төслийнх нь хүрээнд манай нэлээд ажил хэрэгч хариуцлагатай гишүүд ажиллаад промировкийг нь аятайхан хийгээд оруулаад ирэхийг оролдсон байна. Гэтэл ерөөсөө тунхаг шинж чанартай хоёр заалт байгаа байхгүй юү. Хар л даа та нар.

Жишээлбэл энэ орон нутгийн соёлын байгууллага нь аймаг, нийслэл, сум, дүүргийн хүн амд соёлын үйлчилгээ үзүүлэх үндсэн үүрэгтэй байна. Үгүй ээ тэртэй тэргүй л соёлын байгууллага байвал үүрэг нь хуульчлан хийсэн ч, хийгээгүй ч үндсэн үүрэг нь тэр л юм байгаа биз дээ.

Хоёрдугаарт энэ улсын чанартай соёлын байгууллага нь засаг захиргаа, нутаг дэвсгэрийн нэгж харгалзахгүйгээр нийтэд нь ингэнэ гээд. Үгүй ээ улсын л юм бол нийтэд нь хамрах ерөнхий логик энд чинь харагдаж л байна шүү дээ.

Гэтэл энэ хоёр чинь жишээлбэл энэ тодорхой үйлчилгээ үзүүлэх механик заалт гэхээсээ илүүгээр ерөнхий тунхаг шинж чанартай тодорхойлолтын заалтууд байгаа байхгүй юү. Гэтэл энэ дээрээ тогтолцооны, бүтцийн, санхүүжилтийн, дэмжлэгийн, бусад харилцаа зохицуулсан юмнууд нь аягүй бага байгаа юм. Тийм учраас үнэхээрийн би санаа зовоод ийм асуудлаар нэмэлт өөрчлөлт бүхэл бүтэн хууль тогтоох байгууллага хичнээн жил ажиллаад ийм 4 юм оруулж ирнэ гэхээр ичмээр байгаа байхгүй юү.

Б**.Эрдэнэсүрэн:** Тэгэхээр манай Соёлын газрынхан энэ асуудлыг хичнээн хийж байна шүү дээ. Одоо ичмээр юм. Энэ хэд дахин буцаж байна шүү дээ. Эсвэл ерөөсөө буцаах хэрэгтэй. Дахиж ийм асуудал яримааргүй байна.

**Т.Ганди:** Гишүүдээ ингэе. Буцаамааргүй байна миний хувьд.

Ерөнхий сайдтай ярилцъя, энэ бичгээ өгье. Хоёрдугаарт даацтай үйлчлэхээр ийм механизмтай хоёр, гурван заалтыг нэгд тогтолцоо, хоёрт санхүүжилт, гуравт эд бүлгийн зүйлийг ашиглах, хамгаалах, эрэл хайгуул хийхтэй юмнууд оруулаад ирвэл энэ чинь тодорхой болно.

Б**.Эрдэнэсүрэн:** Даргаа та нэг жилийн өмнө яг ингэж ярьж байсан шүү дээ. Тэгээд одоо байхгүй байгаад байна шүү дээ. Ийм утгагүй юм орж ирэх ямар хэрэгтэй юм бэ.

**Т.Ганди:** Яриад чиглэл өгөөд, протокол өгөөд яах юм бэ, сайдыг нь солилоо өөр яах юм бэ энэ чинь. За ийм зүйлүүд дээр гишүүд ээ яах вэ саналаа хэл.

Анхааралтай Болормаа сайдаа. Жишээлбэл ингэж байгаа байхгүй юү. Энэ бол хуульчлаад байхааргүй заалт байхгүй юү. Соёлын зарим ажилтан, мэргэжлийн боловсрол, мэдлэг ур чадвар, ажлын чанар, үр дүнг харгалзан мэргэжлийн зэрэг олгох журам баталж мөрдүүлнэ. Тэртэй тэргүй яамны бүтцэд өөрт нь хуульчлахааргүй журмаа, тарифаа гаргах тийм эрх нь байж л байгаа шүү дээ. Иймэрхүү зүйлтэйгээр соёлын бодлогыг бид нар хийгээд байгаа байхгүй юү.

**Н.Болормаа:** Баярлалаа. Өнгөрсөн 12 дугаар сард соёл, урлагийн ажилтны улсын чуулган болсон. Энэ чуулганы үеэр энэ соёл, урлагийн салбарыг цаашдаа төрийн бодлогын хэмжээнд авч явахын тулд тогтолцоог оновчтой болгох асуудал яригдсан. Ялангуяа Соёлын яам гэж том яам 43 хүнтэй яам байсан. Өнөөдөр Боловсрол, соёл, шинжлэх ухааны яаманд, манай яаманд Соёл, урлагийн газар 5 хүнтэй байна. Ер нь соёл урлагийн асуудал эрхэлсэн хороо байгуулж энэ яамны бүтцийн хүрээнд ажиллуулаачээ гэсэн санал бол соёл, урлагийн салбарынхны гол санал байсан.

Энэ арга хэмжээнд оролцсон Нийгмийн бодлогын байнгын хорооны дарга, манай бусад нэр бүхий гишүүд бас энэ асуудлыг нэлээн дэмжиж төлөөлөгчдөд их урам өгсөн байгаа.

Тийм учраас ер нь энэ Соёлын тухай хуульд нэмэлт, өөрчлөлт оруулахдаа тогтолцоо, бүтцийг агентлагтай байх, сумын түвшинд ямар байх вэ, аймгийн түвшинд Боловсролын газрын хавсарга л явж байна шүү дээ одоо бол нэг хүнтэй, хоёр хүнтэй байхаасаа байхгүй иймэрхүү байна. Боловсролын байгууллагын хавсарга болгож соёлын байгууллагыг авч явлаа гэсэн шүүмжлэл их хатуу байгаа.

Тийм учраас Байнгын хорооны дарга болон бусад гишүүдийн хэлж байгаа тогтолцоо бүтцийг нь оновчтой болгосон, санхүүжилтийн эх үүсвэрийг нь баталгаажуулсан, өнөөдөр яг соёлын салбарт хамгийн их сэтгэл эмзэглүүлээд байгаа зүйл нь соёлын түүхийн энэ үзмэр, өв, археологийн бүтээгдэхүүнүүдийг хилээр чөлөөтэй гаргаж байгаа. Энэ өнөөдөр үйлчилж байгаа журам нь бас төдийлэн үндэсний эрх ашгийг хамгаалж чадахгүй байна гэсэн ийм шүүмжлэл байгаа. Тийм учраас энэ бол Засгийн газраас өргөн барьсан Соёлын тухай хуульд оруулах нэмэлт, өөрчлөлтийн асуудлыг буцаалгүйгээр азнаад харин хууль тогтоох эрхтэй УИХ-ын гишүүд маань улсын энэ чуулганаас гарсан, одоо цаг үе шаардлага болж тавигдаж байгаа зүйлийг өргөн бариад ингээд нэг хуулин дээр хоёр нэмэлт, өөрчлөлтийн асуудлыг зэрэг ороод ирэхэд нэгтгэж хэлэлцдэг энэ зарчмаараа хэлэлцэж өгөөчээ гэсэн хүсэлт байна.

Тэгээд Ламбаа гишүүнтэй уулзсан, Цанжид гишүүн бас энэ асуудлаар надтай уулзаж саналаа хэлж байсан. Энэ саналууд үнэхээр цаг үеэ олсон энэ соёлын харилцааг зохицуулахад зөв зохицуулалт болно, энэ нэмэлт өөрчлөлт бол учир дутагдалтай нэлээд хязгаарлагдмал байгаа гэдэг гишүүдийн саналтай санал нэг байна.

**Т.Ганди:** Ингээд ерөнхийдөө тохиролцоод ингэе дээ гишүүд ээ. Ламбаа гишүүнээ хууль санаачлагчийн ажлын хэсгийг үндсэндээ хэдүүлээ өнөөдөр үдээс хойш цуглаад Цанжид, дээрээс нь хэн хэн нэмэх юм бэ тэгээд нэмээд хэдүүлээ Засгийн газар руу өгье, Засгийн газар Ерөнхий сайдад энэ чиглэлээр саналаа бичиж Байнгын хорооноос чиглэлүүдээ янзалъя. Тэгээд 10-14 хоног, ер нь Их Хурлын чуулган 2 дугаар сарын 6 хавьцаа завсарлана гэж тооцсон.  Тэгэхээр үндсэндээ 10 хоногийн хугацаанд Засгийн газар дээр энэ асуудлуудыг Засгийн газрын гишүүдэд өнөөдөр чиглэл болгоод, өөрөө хөөцөлдөөд бүх яамдаас чиглэл, саналуудыг нь аваад, тооцоог нь хийгээд оруулж ирье гэж шийдэцгээе. Ингээд түр зуур хойшлуулъя.

Өнөөдөр хэлэлцэх асуудал дууслаа.

**Н.Болормаа:** Эрхэм гишүүд та бүхэн өргөн барьчихвал бид бас яг Засгийн газар дээр яамд шуурхай санал өгч байгаа л даа.

**Т.Ганди:** Ийм тодорхой хуульчлагдсан санхүүжилт бол ийм байгаа шүү дээ гишүүд ээ.

1. Эрүүл мэндийн санхүүжилт төсвийн тодорхой 6 хувиас доошгүй байх ёстой Дэлхийн эрүүл мэндийн байгууллагын зөвлөмжөөр, шинжлэх ухааны зардал З хувьтай тэнцэх байх ёстой.

Энэ соёлын салбарын санхүүжилтийг тодорхой хувь хэд байх ёстой юм бэ гэдэг Засгийн газрын саналыг зайлшгүй сонсох ёстой. Ингээд хэлэлцэх асуудал дууслаа. Баярлалаа.

Хуралдаан 11 цаг 30 минутад өндөрлөв.

Соронзон хальснаас хянаж буулгасан:

Хуралдааны нарийн бичгийн дарга                                                            В.ОЮУН